L-Ewwel Pitazz – Noti 9-18 (għal paragrafi 21-30) Is-"Superjuri" setgħu kienu s-Superjura Ġenerali u d-direttriċi tal-postulanti, għax huma kienu jiddeċiedu jekk il-Qaddisa kellhiex tirċievi l-abitu u għalhekk tibda n-novizzjat fi Krakovja. Is-Superjura Ġenerali dak iż-żmien kienet Madre Leonard Cielecka, imwielda fl-24 ta' Diċembru, 1850 f'Paplin ziemi Siedleckiej. Hi kienet ġejja minn familja ta' proprjetarji tal-art, u rċeviet edukazzjoni għolja f'diversi lingwi u fil-mużika. Daħlet fil-Kongregazzjoni fl-1 ta' Settembru, 1885, għamlet il-voti perpetwi f'Varsavja fl-1893, u ta' eta' żgħira ġiet mogħtija pożizzjonijiet ta' responsabbilta' fil-Kongregazzjoni. Fl-1908 hija saret superjura tad-dar f'Derdy qrib ta' Varsavja. Mill-1912 hija saret superjura f'Varsavja, u mill-1918, f'Walendow. Wara li l-Kongregazzjoni nqatgħet mid-Dar Ġeneralizja fi Franza, fl-1922 fl-Ewwel Kapitlu fil-Polonja, hija saret l-ewwel Superjura Ġenerali tad-djar kollha fil-Polonja. Hija żammet din il-kariga għal 6 snin; jiġifieri, sal-1928, u mbagħad saret assistenta tas-Superjura Ġenerali l-ġdida. Hija mietet fl-1 ta' Novembru 1933. Id-direttriċi tal-postulanti, Madre Jane Bartkiewicz, twieldet fil-31 ta' Lulju 1858. Daħlet fil-Kongregazzjoni fl-10 ta' Diċembru 1877, u għamlet il-voti perpetwi tagħha f'Laval, fi Franza fl-1885. Filwaqt li l-Kongregazzjoni tal-Madonna tal-Ħniena kienet tiddependi mid-Dar Ġeneralizja fi Franza, Madre Jane kienet Vigarja Ġenerali tad-djar fil-Polonja. Kienet persuna b'saħħitha u enerġika, xi drabi wkoll despotika. Hija kienet tħobb il-Kongregazzjoni ħafna u kienet tixtiqilha l-ġid, u dan ippruvat tagħmlu b'mod li ma kienx jaqbel man-natura umana. Ir-relazzjoni tagħha mal-kandidati u maż-żgħażagħ li kienu pprofessaw kienet waħda mill-aktar mimlija mħabba u simpatija. Kienet taf kif kellha tkun qalbha tajba, imma fl-istess ħin il-metodu tagħha kif kienet tiddixxiplina s-sorijiet kien joħloq atmosfera ta' biża'. Wara li spiċċat iż-żmien tagħha bħala Vigarja Ġenerali, għamlet żmien bħala Direttriċi tan-Novizzi u tat-tielet prova. Għalhekk matul ħajjitha kollha hija ħasset li kellha l-privileġġ li tikkoreġi lis-sorijiet iż-żgħażagħ. Hi mietet f'Varsavja fl-1 ta' Lulju 1940. (A.SMDĦ-KuM). Helen Kowalska waslet fi Krakovja fit-23 ta' Jannar 1926, sabiex ittemm iż-żmien tagħha bħala postulanta. Dak inhar stess mietet fi Krakovja Swor Henry Losinska. Swor Henry twieled fl-20 ta' Jannar 1897. Hija daħlet fil-Komunita' fl-1920 u kienet taħdem billi tagħmel iż-żraben (A.SMDĦ-M). Swor Margaret – Anna Gimbutt, twieldet fl-1857 u daħlet fil-Kongregazzjoni fl-1893. Hija tat servizz kbir lill-Kongregazzjoni, meta wettqet id-dmir ta' direttriċi tan-Novizzi, Superjura tad-dar f'Vilnius, u mbagħad, Għalliema tat-tielet prova. Kulħadd kien jaf kemm kellha spirtu ta' ċaħda u mortifikazzjoni, għax kienet tippretendi ħafna minnha nnifisha. Kienet umli u ubbidjenti, dejjem titlob, tispikka fl-osservazzjoni tagħha tar-regola, u b'hekk kienet ta' eżempju għas-sorijiet, l-aktar għal dawk li kienet tieħu ħsiebhom hi. L-Isqof Stanislaus Rospond twieled fit-30 ta' Settembru 1877, f'Liszki qrib Krakovja. Wara li ggradwa mill-iskola sekondarja St. Ann fi Krakovja, huwa daħal is-Seminarju jistudja għas-saċerdozju. Sena wara bagħtuh ikompli l-istudji tiegħu f'Innsbruck u rċieva l-grad ta' Duttur tat-Teoloġija fl-1904. Ġie ordnat saċerdot fl-10 ta' Awissu 1901. Sar prefett tas-Seminarju fi Krakovja, u mbagħad, rettur. Kien l-konfessur ordinarju tas-sorijiet tal-Madonna tal-Ħniena. Ġie kkonsagrat Isqof fit-12 ta' Ġunju 1927. Għal ħafna snin kien il-Vigarju Ġenerali. Kellu relazzjoni mill-iktar tajba mal-Kongregazzjoni tas-Sorijiet tal-Madonna tal-Ħniena. Darbtejn fis-sena kien ikun ċelebrant prinċipali fiċ-ċerimonja tal-vestizzjoni u tal-professjoni tal-voti. Miet fl-14 ta' Frar 1958, u ġie midfun fil-qabar tal-familja f'Liszki. Kien jum il-vestizzjoni – 30 ta' April 1926. Swor Clemens Buczek tiftakar li kienet qiegħda tgħin lill-kandidati jieħdu l-libsa. Kitbet hekk fit-tifkiriet tagħha: "F'Mejju (sic) 1926, kelli nlibbes lil Helen Kowalska. Wara li rċeviet il-libsa ħdejn l-altar, jiena għidtilha: ' Helen, ejja ngħaġġlu sabiex illibbsuk il-libsa.' Helen ħassha ħażin. Mort niġri nġib vażett tal-ammonia biex ixxommu, biex ngħinha terġa' tiġi f'tagħha... Wara kont noqgħod nittantaha kemm ma riditx titlaq lid-dinja. Kien biss wara l-mewt tagħha li skoprejt ir-raġuni għaliex kien ħassha ħażin ma kienx swied ta' qalb għax kienet ser tħalli d-dinja warajha, imma ħaġa oħra." Swor Mary Joseph, Stephanie Brzoza, twieldet fl-1889. Daħlet fil-kongregazzjoni fl-1909 u għamlet il-voti perpetwi tagħha fil-5 ta' Mejju 1917. Kienet l-għalliema tal-grupp tat-tfajliet fl-istitut ta' Krakovja. Fl-1925 bagħtuha fid-Dar Ġenerali tal-Kongregazzjoni f'Laval, Franza, sabiex tkun tista' tosserva aktar mill-qrib il-formazzjoni tan-novizzi u sbaiex tassorbi l-ispirtu tal-Kongregazzjoni. Meta ġiet lura minn Laval, hija saret direttriċi tan-novizzjat fl-20 ta; Ġunju 1926, sat-30 ta' Ottubru 1934. Hija kienet direttriċi eżemplari u kienet turi dixxerniment kbir fl-għarfien tal-erwieħ. Kienet esiġenti, imma fl-istess ħin kienet mimlija premura u tjubija bħala omm ma' kull novizza. Fil-Kapitlu Ġenerali fl-1934, ġiet magħżula membru tal-Kunsill Ġenerali u fl-istess ħin, superjura tal-Kunsill Ġenerali f'Varsavja. Ħames snin wara hija mietet bil-marda tal-kankru fid-19 ta' Novembru 1939. (A.SMDĦ –K u M.) Dun Theodore Czaputa kien f'dak iż-żmien il-konfessur tan-novizzjat. Twieled fl-1884 u ġie ordnat saċerdot fis-7 ta' Lulju 1907. Huwa spiċċa l-istudji teoloġiċi tiegħu fl-Universita' Jagellonika fi Krakovja. Mill-1916 huwa kien jgħallem ir-reliġjon fl-iskejjel sekondarji fi Krakovja. Imbagħad sar rettur tas-Seminarju Minuri u Imħallef tat-Tribunal. Minn Novembru 1925, sar konfessur tan-novizzi tal-Kongregazzjoni tal-Madonna tal-Ħniena. Huwa baqa' joffri dan is-servizz sakemm miet, u n-novizzi kellhom fiduċja kbira fih. Minħabba problemi f'saħħtu, neħħewlu d-dmirijiet ta' rettur u bagħtuh Lagiewniki biex isir kappillan tas-Sorijiet tal-Madonna tal-Ħniena, Huwa miet fit-2 ta' Marzu 1945. (A. Kurja ta' Krakovja). Is-Superjuri tal-Kongregazzjoni jistgħu jikkmandaw "f'isem l-ubbidjenza qaddisa." lis-sorijiet professati biss. Novizza mhix obbligata tobdi kmand bħal dan. Jekk id-direttriċi kienet tuża dan il-kliem, kienet tkun tiddependi mir-rieda tajba u l-virtu' tan-novizza, li permezz tas-sottomissjoni tagħha għall-kmand stegħet tiġi mserrħa minn dawn l-esperjenzi koroh. (Ara Kost. Kongr. Art 96-99) Aktarx qiegħda tirreferi għall-kliem tal-profeta Isaija (49:15 Jb): "Tista' mara tinsa it-tarbija tagħha u ma tħennx għal bin ġufha? Imqar jekk din tinsa, jien ma ninsiek qatt!" Xi dettalji fit-test jissuġerixxu li dan seħħ fid-dar ta' Varsavja. Is-Superjura kienet Madre Raphael Buczynska. Kienet waħda mis-superjuri li l-iktar li kienu jispikkaw fiha kienu ġudizzju ċar u sod dwar in-nies u l-affarijiet, sens prattiku ħafna, u fl-istess ħin ħajja spiritwali profonda. Hija kienet tħobb il-kongregazzjoni u kien jimpurtaha mit-tkabbir materjali u spiritwali tagħha. Fir-relazzjonijiet tagħha mas-sorijiet kienet mimlija mħabba, kienet tolqot il-musmar fuq rasu u kellha sens ta' dixxerniment. Kienet kapaċi tagħraf il-merti u tħaddem sewwa id-doni li kull soru kellha. Qatt ma kienet tbaxxi lill-individwu, imma pjutost kienet tipprova tferraħ u tgħin lil kulħadd. M. Raphael – Catherine Buczynska twieldet fit-23 ta' Diċembru 1879. Daħlet fil-Kongregazzjoni fit-18 ta' Ottubru 1900, u mietet fit-23 ta' Diċembru 1956. (A.SMDĦ –K)
Noti tad-Djarju ta' Santa Fawstina Kowalska (Noti 9-18) għal par. 21-30